Efter måneders pres giver regeringen nu efter og præsenterer en løsning for de omkring 30.000 danskere, der er på vej til at miste retten til dagpenge i år.

DR Nyheder erfarer, at statsminister Helle Thorning-Schmidt vil præsentere regeringens bud på en løsning på sit ugentlige pressemøde i Statsministeriet i morgen tirsdag. Herefter vil Enhedslisten blive indkaldt til forhandlinger om sagen.

Bliver sikret forsørgelse

Løsningen betyder, at de nye dagpengeregler, som blev vedtaget af den gamle VK-regering med støtte fra Dansk Folkeparti, de Radikale og løsgængeren Pia Christmas-Møller vil bestå. Men de mange tusinder, der står til at falde ud af dagpengesystemet allerede i år, vil blive sikret forsørgelse. Dog på et lavere niveau end dagpenge, erfarer DR Nyheder.

Regeringen vil med løsningen indfase de strammere dagpengeregler over en længere periode end planlagt. Det betyder, at den løsning, som Helle Thorning-Schmidt præsenterer i morgen, er en overgangsløsning, der vil blive udfaset over de kommende år.

Over de seneste uger er presset på regeringen vokset markant. SF vedtog på sit landsmøde forrige weekend, at regeringen skulle gøre noget for de udfaldstruede dagpengemodtagere. Og kort efter var flere fagforeningsledere ude og kræve lempeligere regler for optjening af dagpenge.

Presset kulminerede i tirsdags, da en stribe socialdemokratiske folketingsmedlemmer udfordrede regeringens linje med krav om, at der tages hånd om de mange tusinder, der står til at miste dagpengeretten i år.

Truede med mindretal

Enhedslisten truede direkte med at bringe regeringen i mindretal ved den kommende afslutningsdebat, og de afviste ikke, at dagpengesagen kunne føre til et mistillidsvotum til regeringen - og dermed et folketingsvalg i utide.